ไฟแนนซ์ทูเดย์
เปิดศักราชใหม่ เพื่อให้สมกับปีลิงว่องไว สมคิด จาตุศรีพิทักษ์ รองนายกฯ เข้าตรวจงานกระทรวงการคลังเป็นที่แรก โดย อภิศักดิ์ ตันติวรวงศ์ รมว.คลัง เตรียมรายงานความคืบหน้ามาตรการภาษี เรื่องหลักน่าจะหนีไม่พ้นการลดภาษีเงินได้บุคคลธรรมดา รวมทั้งภาษีช็อปปิ้งช่วยชาติ ที่รัฐบาลประกาศแล้วว่าจะงัดเอามาใช้ใหม่อีกในช่วงสงกรานต์
4 ม.ค. 2559

เปิดศักราชใหม่ เพื่อให้สมกับปีลิงว่องไว สมคิด จาตุศรีพิทักษ์ รองนายกฯ เข้าตรวจงานกระทรวงการคลังเป็นที่แรก โดย อภิศักดิ์ ตันติวรวงศ์ รมว.คลัง เตรียมรายงานความคืบหน้ามาตรการภาษี เรื่องหลักน่าจะหนีไม่พ้นการลดภาษีเงินได้บุคคลธรรมดา รวมทั้งภาษีช็อปปิ้งช่วยชาติ ที่รัฐบาลประกาศแล้วว่าจะงัดเอามาใช้ใหม่อีกในช่วงสงกรานต์
เข้าใจได้ว่าหน้าที่ของรัฐบาลในยามเศรษฐกิจซบเซา ต้องมีมาตรการออกมาประคับประคองไม่ให้บรรยากาศทางเศรษฐกิจซบเซา จะมาทำตัวเป็นปู่โสมเฝ้าทรัพย์ไม่ได้ แต่การลดภาษี เติมเงินให้ประชาชน ก็ต้องระวังผลข้างเคียงเหมือนกัน เพราะถ้าซื้อสิ่งของจำเป็น การลดภาษีก็มาถูกทาง แต่ถ้าซื้อสิ่งของไม่จำเป็น หรือรูดบัตรเครดิต ก่อหนี้มาซื้อ เศรษฐกิจที่เข้าไอซียูอยู่แล้ว จะยิ่งอาการหนักขึ้นได้
ถามไถ่กันใหญ่ว่าเกิดอะไรขึ้นในธนาคารกสิกรไทย เพราะจู่ๆ กฤษฎา ล่ำซำ ก็ยื่นใบลาออกจากทุกตำแหน่ง โดยล่าสุดเป็นรองประธานกรรมการธนาคารกสิกรไทย โดยมีการแต่งตั้ง สาระ ล่ำซำ มาเป็นกรรมการแทน
กฤษฎา และสาระ ถือเป็นลูกพี่ลูกน้องจากปู่คนเดียวกัน คือ จุลินทร์ ล่ำซำ ที่เป็นพี่ชาย โชติ ล่ำซำ ผู้ก่อตั้งธนาคารกสิกรไทย และเป็นปู่ของ ปั้น-บัณฑูร ล่ำซำ ส่วนที่ว่าหลังจากนี้จะมีเซอร์ไพรส์อะไรอีกในธนาคารกสิกรไทย ต้องติดตามต่อไป